**SREDSTVIMA JAVNOG INFORMIRANJA**

-SVIMA-

Poreč, 25.9.2023.

**SVJETSKI DAN TURIZMA U POREČU**

**Koncert legendarnog Parnog valjka, La mula de Parenzo Tour, besplatno edukativno razgledavanje grada Upoznaj Poreč**

Povodom Svjetskog dana turizma Turistička zajednica i Grad Poreč pripremili su niz programa za građane i posjetitelje kojima će se proslaviti kraj još jedne vrlo uspješne turističke sezone. Svjetski dan turizma obilježava se svake godine 27. rujna, a to je datum kad se na sjevernoj hemisferi glavna turistička sezona bliži kraju, na južnoj počinje, te je ovogodišnji moto **TOURISM & GREEN INVESTMENTS / TURIZAM I ZELENA ULAGANJA**.

Proslava povodom Svjetskog dana turizma počinje u **srijedu, 27.9.** obilježavanjem **Europskog tjedna sporta** kada će se na Trgu slobode od 10 do 12 sati održati **prezentacija sportskih klubova / udruga, članica Sportske zajednice grada Poreča**. Prezentacija je namijenjena najmlađim Porečanima, a cilj je upoznati djecu sa izborom sportova u Gradu Poreču te poticanje interesa za bavljenje sportom i zdravog načina života. Slogan „**Poreč grad sporta**“ koji se često koristi kako bi se istaknuo sportski duh Poreča vrijedi možda još više kada se vidi veličina i brojnost njegove sportske zajednice u čijem sklopu djeluje 47 sportskih klubova i udruga u 35 različitih sportova, sa preko 3500 članova od kojih se redovno takmiči oko 1900, a među njima ima najviše onih najmlađih.

U **srijedu, 27.9.** u 17.00 sati na rasporedu je i posljednja ovogodišnja besplatna interpretativna šetnja kroz povijest Poreča **„La mula de Parenzo Tours“.** Svi zainteresirani imat će priliku upoznati se sa zanimljivim događajima i osobama iz prošlosti Poreča unatrag stotinu i više godina. O povijesti će im pričati likovi starog ribara, prodavača ribe, trgovkinje, pa čak i poznati američki pisac Ernest Hemingway. U sklopu šetnje zaustavit će se na raznim punktovima od Sjeverne kule, do Trga Marafor, gradske rive, Ribarskog trga i nazad do Centra La mula de Parenzo. Posjetitelji će moć uživati u razgledu Poreča, upoznati ribarsku tradiciju ali i doznati kako je poznati američki pisac Ernest Hemingway povezan s prošlošću ovoga grada. Glumci - vodiči upoznat će ih s bogatom povijesti koja se skriva iza jedne narodne, pučke pjesme. Rezervacija na ture je obavezna. Tura kroz povijest Poreča traje 45 minuta, i voditi će se na hrvatskom, engleskom, talijanskom i njemačkom jeziku.

U **četvrtak, 28.9.** pod motom „**Upoznaj Poreč**“, TZ organizira **besplatno edukativno razgledavanje grada u pratnji vodiča** na hrvatskom i engleskom jeziku. Cilj je građanima i posjetiteljima omogućiti da nauče nešto više o Poreču kroz intrigantne priče profesionalnih vodiča. Tura na engleskom jeziku započinje u 13.00 sati, dok na hrvatskom jeziku u 17.00 sati. Mjesto susreta je Trg slobode, a trajanje ture je cc 1 sat. Zbog ograničenog broja sudionika rezervacije su obavezne telefonom ili e-mailom (T: +385 (0)52 451-293, E: [info@myporec.com](mailto:info@myporec.com)).

Također u četvrtak, na Trgu slobode od 10 do 20 sati, u organizaciji "Domaće web tržnice", održat će se tradicionalna **Smotra istarskih autohtonih proizvoda** na kojoj će proizvode izložiti 15-ak štandova s tipičnim istarskim proizvodima - med i pčelinji proizvodi, maslinovo ulje, povrće, proizvodi od konoplje, proizvodi od lavande, prirodna kozmetika, suhomesnati proizvodi, različite vrste brašna, proizvodi od goji bobica, vino, rakije i voćne prerađevine.

U **petak, 29.9.** suradnji sa Sportskom zajednicom grada Poreča i Zdravim gradom Poreč, Turistička zajednica organizira besplatno hodanje pod nazivom „**Poreč – grad sporta i rekreacije**“. Grupa hodača u pratnji stručnih voditelja kineziologa krenut će u 17.00 sati ispred Općinskog suda na dvosatnu aktivnost hodanja i razgibavanja. Rezervacija nije potrebna, a hodati se može sa štapovima ili bez njih.

I za kraj, u **subotu, 30.9.** Turistička zajednica grada Poreča i Grad Poreč poklanjaju sugrađanima povodom završetka još jedne uspješne turističke sezone koncert legendarnog benda **Parni valjak feat. Igor Drvenkar.** Koncert započinje u 21 sat na porečkoj rivi,a za dobru atmosferu prije i nakon koncertapobrinuti će se DJ.

-*Poreč se još jednom i ove sezone pokazao kao jedna od glavnih turističkih destinacija u zemlji, u koju turisti ne samo da rado dolaze, nego se rado i vraćaju. A u svemu tome ključni su ljudi i zato još jednom veliko hvala svim mojim sugrađanima, koji svaki dan vrijedno rade i trude se kako bi naš grad i ove godine ostvario odlične turističke rezultate. Pozivamo sve naše sugrađane, ali i goste da nam se pridruže na događanjima koje smo povodom Svjetskog dana turizma pripremili i zabave se uz koncert Parnog valjka*, rekao je **Loris Peršurić**, gradonačelnik Poreča.

„*Organizacijom ove proslave i koncerta Parnog valjka, Turistička zajednica grada Poreča želi svojim sugrađanima čestitati Svjetski dan turizma, te im se zahvaliti jer su upravo oni svojim gostoprimstvom, ljubaznošću i osmijehom omogućili da i ove turističke sezone Poreč ostvari odlične turističke rezultate.*“, rekao je **Nenad Velenik**, direktor Turističke zajednice grada Poreča.

*Molimo Vas da priopćenje objavite u Vašem mediju.*

TURISTIČKA ZAJEDNICA GRADA POREČA